b'\n_START_ARTICLE_\nVelika nagrada Bergama 1935\n_START_SECTION_\nPred dirko\n_START_PARAGRAPH_\nVelika mno\xc5\xbeica gledalcev se je zbrala na tej manj\xc5\xa1i italijanski uli\xc4\x8dni dirki, ki je potekala v mestu Bergamo. Zaradi ozke proge je bila \xc5\xa1tartna vrsta omejena na dvanajst dirka\xc4\x8dev. Tazio Nuvolari je osvojil najbolj\xc5\xa1i \xc5\xa1tartni polo\xc5\xbeaj, nato sta sledila Gianfranco Comotti in Giovanni Minozzi. Luigi Soffietti je svoj obi\xc4\x8dajni dirkalnik Maserati 8CM tokrat zmanejal za dirkalnik Alfa Romeo Monza.\n_START_SECTION_\nDirka\n_START_PARAGRAPH_\n\xc5\xa0art dirke je bil ob pol \xc5\xa1tirih popoldne. Nuvolari je takoj prevzel vodstvo, sledili so mu Giuseppe Farina, Comotti in Soffietti. Eugenio Siena in Ferdinando Barbieri sta se bolj v za\xc4\x8delju srdito borila za bolj\xc5\xa1e mesto. Nuvolari si je \xc5\xbeelel ustvariti ve\xc4\x8djo prednost s postavljanjem novega in novega rekorda proge, toda Farina mu je dobro sledil in po desetih krogih zaostajal le tri sekunde. Tretji je bil Comotti \xc5\xbee dvajset sekund zadaj, toda moral je na postanek v bokse zaradi te\xc5\xbeav s hladilnikom, tako da je na tretje mesto napredoval Soffietti, za njim pa sta dirkala \xc5\xa1e Barbieri in Minozzi._NEWLINE_Nuvolari je \xc5\xa1e vedno vozil na polno in Farina je \xc5\xa1\xc4\x8dasoma za\xc4\x8del bolj zaostajati. Minozzi je v enaindvasetem krogu odstopil zaradi okvare zadnjega vpetja, Carlo Pintacuda pa je uspel prehiteti Soffiettija za tretje mesto, toda za Farino je zaostajal \xc5\xbee ve\xc4\x8d kot dve minuti. Dvoboj med Sieno in Barbierijem se je kon\xc4\x8dal z odstopom obeh, prvi zaradi te\xc5\xbeav s sve\xc4\x8dkami, drugi pa je zletel s proge. V petdesetem krogu je imel vodilni Nuvolari petindvajset sekund prednosti pred Farino, ostali pa so zaostajali \xc5\xbee ve\xc4\x8d kot tri minute. V zadnjih krogih je Renato Dusio prehitel Gina Cornaggio za \xc5\xa1esto mesto. Ob koncu dirke je Nuvolari sureveno zmagal z dvominutno prednostjo pred Farino, ostali pa so zaostajali dva in ve\xc4\x8d krogov.'